**NAVODILO ZA IZPOLNJEVANJE IN ODDAJO VLOGE, OBRAZCEV IN PRILOG NA JAVNI RAZPIS**

**SPLOŠNA NAVODILA**

Roki:

Prvi pogoj za uspešno prijavo na javni razpis in pridobitev sredstev je spoštovanje rokov. Vse vloge, ki ne bodo vložene pravočasno, torej **do srede, 15. 1. 2025 do 12. ure** (poštni žig ali osebna oddaja), bodo zavržene s sklepom. Prav tako bodo zavržene vse vloge, ki jih prijavitelji po prejemu poziva za dopolnitev vloge ne bodo dopolnili v roku.

Prijavitelji, ki so prejeli sredstva na javnem razpisu za preteklo leto in ne bodo do roka oddali poročila (za javni razpis za leto 2024 se rok za oddajo poročila izteče 15. 1. 2025), ne morejo kandidirati za sredstva na javnem razpisu za leto 2025.

Zakoniti zastopniki, pooblastila, prevzem pošte:

Vloge in poročila morajo vlagati zakoniti zastopniki izvajalcev, enako velja za osebne prevzeme pošte. Pooblaščenci lahko izvajajo naloge samo na podlagi ustreznega pisnega pooblastila zakonitega zastopnika.

Uradna pošta se vroča na uradne naslove prijaviteljev.

Vpis podatkov, oddaja vloge:

Pred oddajo vloge je potrebno preveriti pravilnost in ažurnost podatkov (imena, nazivi, naslovi za vročanje, transakcijski računi…). Podatke se v obrazce lahko vpisuje ročno (čitljivo!) ali elektronsko (natisniti!) – vloga se v obeh primerih odda v pisni obliki.

Vloge v zaprti ovojnici z oznako: »RAZPIS ŠPORT 2025 – NE ODPIRAJ« in na hrbtni strani z nazivom in naslovom vlagatelja pošljite priporočeno po pošti ali oddajte osebno v vložišče na naslov: Občina Radovljica, Gorenjska cesta 19, 4240 Radovljica (v primeru osebne oddaje vloge v vložišču obvezno zahtevajte potrdilo o oddaji vloge).

Obvezni dokumenti:

Vsak prijavitelj **MORA OBVEZNO ODDATI**:

* **VLOGO** na javni razpis (izpolnjeno, podpisano, žigosano),
* **VZOREC POGODBE** (samo spodaj podpisano in žigosano)
* tiste **OBRAZCE** za prijavo programov (od A do J), ki jih izvajalec prijavlja (izpolnjeno, podpisano, žigosano). V kolikor izvajalec ne prijavlja nobenega od programov od A do H, se programa I in J ne sofinancirata.

K vlogi in obrazcem za prijavljene programu mora izvajalec priložiti vsa zahtevana **OBVEZNA DOKAZILA**.

Ostalih delov razpisne dokumentacije (naslovna stran, besedilo javnega razpisa, navodila za oddajo vloge, obrazci za programe, ki jih izvajalec ne prijavlja, obrazec vsebinskega in finančnega poročila za leto 2025) **se k vlogi NE PRILAGA**.

**NAVODILA ZA IZPOLNJEVANJE OBRAZCEV:**

* **OBRAZEC A: PROSTOČASNA ŠPORTNA VZGOJA OTROK IN MLADINE – VZGOJNO IZOBRAŽEVALNI ZAVODI**

V ta program se prijavlja programe prostočasne športne vzgoje otrok in mladine, ki jih organizirajo in izvajajo vzgojno-izobraževalni zavodi ali od njih pooblaščeni izvajalec. V ta program se lahko vpiše udeležence do starosti 18 let.

Upravičeni stroški so: ustrezno strokovno izobražen oziroma strokovno usposobljen kader za opravljanje vzgojno-izobraževalnega dela v športu ter uporaba športnih objektov za te programe. Za izvedbo nadstandardnih programov javnih zavodov, katerih ustanovitelj je Občina Radovljica, (npr. drsanje, rolkanje, športne aktivnosti na ostalih igriščih v športnem parku, plavalni tečaji) se za leto 2025 odobri brezplačna uporaba objekta Športni park Radovljica v obsegu do 160 ur in objekta Kopališče Radovljica v obsegu do 320 ur.

Iz navedenega programa se pokrivajo tudi stroški udeležbe otrok in mladine na šolskih športnih tekmovanjih.

* **OBRAZEC B: PROSTOČASNA ŠPORTNA VZGOJA OTROK IN MLADINE – OSTALI IZVAJALCI**

V ta program se prijavljajo programi prostočasne športne vzgoje, ki jih izvajajo društva in ostali izvajalci, ki niso vzgojno-izobraževalni zavodi.

Prostočasna športna vzgoja otrok in mladine so športne dejavnosti, ki niso del tekmovalnih sistemov panožnih športnih zvez in jih ponujajo izvajalci športnih programov, opredeljeni v področnem zakonu. V ta program se lahko vpiše udeležence do starosti 18 let.

V ta program izvajalci vpišejo tudi otroke in mladino do 12. leta, ki zaradi zakonsko določene starostne omejitve še ne more biti uvrščena v program športne vzgoje otrok in mladine, usmerjenih v kakovostni in vrhunski šport (tekmovalci).

Večdnevni počitniški tabori, taborniške šole, društvene priprave, delavnice z živalmi, animacijske in počitniške delavnice in podobne aktivnosti, ter dejavnosti, ki se izvajajo strnjeno v določenem obdobju in niso redni celoletni športni programi, se v tem programu ne vrednotijo in sofinancirajo.

Upravičeni stroški so: ustrezno strokovno izobražen oziroma strokovno usposobljen kader za opravljanje vzgojno-izobraževalnega dela v športu ter uporaba športnih objektov za te programe.

* **OBRAZEC C: ŠPORTNA VZGOJA OTROK IN MLADINE S POSEBNIMI POTREBAMI**

Športna vzgoja otrok in mladine s posebnimi potrebami je prilagojeno izvajanje gibalnih programov. V ta program se lahko vpiše udeležence do starosti 18 let.

Upravičeni stroški so: ustrezno strokovno izobražen oziroma strokovno usposobljen kader za izvajanje celoletnih posebnih gibalnih programov za otroke in mladino s posebnimi potrebami, uporaba športnih objektov za izvedbo programov ter športne prireditve na nacionalni ravni.

* **OBRAZEC Č: ŠPORTNA VZGOJA OTROK IN MLADINE, USMERJENIH V KAKOVOSTNI IN VRHUNSKI ŠPORT**

Športna vzgoja otrok in mladine, usmerjenih v kakovostni in vrhunski šport, so športni programi, ki jih izvajajo športna društva in so namenjeni sistematični pripravi na tekmovanja in tekmovanjem. V ta program se lahko prijavi športnike, starejše od 12 let in tiste, ki bodo v letu, za katerega je objavljen javni razpis, dopolnili 12 let (razen izjem, ki jih predvideva zakon) do vključno 19. leta. Vse mlajše športnike se vpisuje v OBRAZEC B.

Upravičeni stroški so: uporaba športnih objektov za športno vzgojo otrok in mladine, usmerjenih v kakovostni in vrhunski šport, ustrezno izobražen oziroma usposobljen kader za izvajanje teh športnih programov ter priprave in udeležba na športnih tekmovanjih za te starostne skupine športnikov.

* **OBRAZEC D: KAKOVOSTNI ŠPORT**

Kakovostni šport so programi priprav in tekmovanj športnikov in športnih ekip v članskih starostnih kategorijah, ki tekmujejo v tekmovalnih sistemih nacionalnih panožnih športnih zvez do naslova državnega prvaka ter na mednarodnih tekmovanjih (športniki, stari najmanj 18 let, ki so ali bodo v letu objave javnega razpisa dopolnili največ 50 let starosti).

Upravičen strošek je uporaba športnih objektov za programe kakovostnega športa.

* **OBRAZEC E: VRHUNSKI ŠPORT**

Vrhunski športnik je športnik mednarodnega, svetovnega ali olimpijskega razreda, ki je dosegel vrhunski rezultat na mednarodnem tekmovanju v absolutni starostni kategoriji in je vpisan v evidenco registriranih in kategoriziranih športnikov kot vrhunski športnik.

Upravičeni stroški so uporaba športnih objektov za vrhunski šport, ustrezno izobražen oziroma usposobljen kader za izvajanje teh športnih programov ter priprave in udeležbo na največjih športnih tekmovanjih .

* **OBRAZEC F: ŠPORT INVALIDOV**

Šport invalidov so vse pojavne oblike športa, s katerim se ukvarjajo invalidi izven šolskega sistema. Sofinancirajo se celoletni športni programi za invalide (najmanj 60 ur letno). V okviru tega programa se sofinancira tudi šport odraslih oseb s posebnimi potrebami.

Iz LPŠ se sofinancirajo ustrezno izobražen oziroma usposobljen kader za izvajanje teh programov, uporaba športnih objektov za te programe, organizacija državnih prvenstev za invalide v posameznih športih hkrati z državnimi prvenstvi teh športov in programi vrhunskih športnikov invalidov.

* **OBRAZEC G: ŠPORTNA REKREACIJA**

Upravičeni stroški so uporaba športnih objektov in površin za ciljne športne programe ter ustrezen strokovno izobražen oz. usposobljen kader za izvedbo celoletnih programov športne rekreacije (najmanj 60 ur letno).

Stroški prehrane in pijače, pogostitev ob prireditvah, delovnih akcijah in podobno niso upravičen strošek!

Osebe, ki se vrednotijo v program G, se ne vrednotijo v programu H. Vadeče vpišite v ustrezen program glede na njihovo starost.

* **OBRAZEC H: ŠPORT STAREJŠIH**

Šport starejših je športno-rekreativna gibalna dejavnost oseb, starejših od 65 let. Sofinancirajo se programi, ki tedensko zagotavljajo vsaj 2 uri brezplačnih, kakovostno vodenih športnih dejavnosti za starejše. Upravičeni stroški so ustrezno strokovno izobražen oziroma usposobljen kader za izvedbo gibalnih programov za starejše ter uporaba športnih površin za izvedbo teh športnih programov.

Stroški prehrane in pijače, pogostitev ob prireditvah, delovnih akcijah in podobno niso upravičen strošek!

Osebe, ki se vrednotijo v programu H, se ne vrednotijo v programu G. Vadeče vpišite v ustrezen program glede na njihovo starost.Če izvajalec v tem programu nima skupine najmanj 10 vadečih, naj tiste vadeče, ki jih ima, prijavi v program G.

* **OBRAZEC I: ORGANIZIRANOST V ŠPORTU**

Program se izvajalcu vrednoti in sofinancira, če izvaja in prijavi najmanj en program od točke A do H. Namen programa je nepridobitnim športnim organizacijam zagotoviti možnost osnovnega delovanja, s tem, da se jim iz LPŠ zagotovijo sredstva za kritje osnovnih materialnih stroškov in stroškov strokovnega kadra. Na ravni lokalne skupnosti se sofinancira delovanje športnih društev, občinske športnih zvez in športnega zavoda na lokalni ravni. Program se izvajalcu vrednoti in sofinancira, če ima izvajalec najmanj 30 članov s plačano članarino.

* **OBRAZEC J: ŠPORTNE PRIREDITVE**

Program se izvajalcu vrednoti in sofinancira, če izvaja in prijavi najmanj en program od točke A do H. Upravičeni stroški so materialni stroški izvedbe športnih prireditev. Posameznemu izvajalcu se sofinancira največ tri prireditve, ki izpolnjujejo pogoje iz meril.

**OBRAZEC – VSEBINSKO IN FINANČNO POROČILO ZA LETO 2025**

Vsebinsko in finančno poročilo za leto 2025 je potrebno oddati do 15. 1. 2026 skladno z dodeljenimi sredstvi (glej odločbo ali pogodbo), izvedenimi programi in navodili v obrazcu. Odda se osnovni obrazec in obrazce poročil samo za tiste programe, za katere je izvajalec prejel sredstva.

Poročila v zaprti ovojnici z oznako: »RAZPIS ŠPORT 2025 – POROČILO« in na hrbtni strani z nazivom in naslovom vlagatelja pošljite priporočeno po pošti ali oddajte osebno v vložišče na naslov: Občina Radovljica, Gorenjska cesta 19, 4240 Radovljica (v primeru osebne oddaje vloge v vložišču obvezno zahtevajte potrdilo o oddaji vloge).

Za vse račune nad 2.000,00 EUR je potrebno priložiti fotokopije in dokazila, iz katerih je razvidno plačilo teh računov.

**PROSIMO, DA SE GLEDE VSEH MOREBITNIH NEJASNOSTI, POVEZANIH Z IZPOLNJEVANJEM VLOGE ALI POROČILA, IN ZA OSTALE ŽELENE INFORMACIJE, ŠE PRED ODDAJO VLOGE ALI POROČILA OBRNETE NA KONTAKTNO OSEBO ZA JAVNI RAZPIS**.

Kontaktna oseba za izvedbo javnega razpisa je Romana Šlibar Pačnik. Dodatne informacije lahko dobite na telefonski številki 04 537-23-24 ali po elektronski pošti: [romana.slibar-pacnik@radovljica.si](mailto:romana.slibar-pacnik@radovljica.si).